Mičovský, Ján, poslanec NR SR (2023-02-08):
Ďakujem vám za slovo, vážený pán podpredseda Národnej rady. Teda obligátna povinnosť oznámiť hlasovanie o tomto návrhu zákona poslanca Martina Fecka bude o sedemnástej hodine dnes. A v záverečnom slove, aj keď to nebýva zvykom, nebývam veľmi osobný, predsa len využijem túto pozíciu na to, aby som prehovoril niečo k pánovi poslancovi Sujovi. Viete, je to vlastne dobre, že ste vy tu, ak ste si všimli, snažil som sa vám úplne priamo pozerať do očí, keď ste hovorili. Vy ste sa pozerali na mňa a ja vám neupieram právo hovoriť to, čo vám káže svedomie a prípadne aj politický rozhľad. Je dobre, že ste tu v tomto parlamente vy a takí ľudia, akých vy reprezentujete, pretože vy, chvalabohu, ukazujete, že demokracia je systém, ktorý naozaj je síce najlepší z možných, ale ktorý naozaj je veľmi ohrozený práve tým, že ľudia, ktorí si tu v týchto laviciach v sieni zákonnosti pri všetkých akýchkoľvek prejavoch vyberajú z toho, čo nám ponúka história vždycky to najhoršie, najúbohejšie, najšpinavšie, najvražednejšie, tak to je niečo, čo si musí zapamätať nielen dnešný deň a toto ôsme volebné obdobie, ale čo si musí zapamätať tento národ, Slovenská republika, pretože vy ste pre ňu priamou hrozbou. Ja vôbec sa nevyhýbam zodpovednosti za to, čo sa dialo pod mojou zodpovednosťou na Ministerstve pôdohospodárstva a rozvoja vidieka Slovenskej republiky. Prípad pani Bartošovej, na ktorý ste upozorňovali, som neraz zodpovedal a priznal som si svoju mieru aj zodpovednosti, nie viny, vinu tam nevidím, ale tú nech nachádzajú druhí, zodpovednosti za to, že človek jej typu sa dostal za môjho riadenia ministerstva na túto dôležitú pozíciu. Čo sa týka môjho lesníctva, pán Suja, to pokojne môžme nechať histórii a lesníkom. A to, ako sa tu narábalo s rozdeľovaním lesov a ako som sa k tomu vyjadroval celé mesiace vopred, bolo dostatočne známe a verte, že história mi dá za pravdu, že to bol chybný krok, ja som voči nemu protestoval a že lesy sa spoja, pretože nie je dôvod na to, čo sa tu stalo v decembri predminulého roka. A história opäť bude tá, ktorá potvrdí, že máme právo sa mýliť a máme povinnosť naprávať svoje kroky a my tento krok napravíme. To rozdelenie bolo zlé a choré. To, že ho spomínate, eštebáka Budaja, to tiež zhodnotí história a každý si nesie svoj diel zodpovednosti za to, ako do tej histórie vstúpi. A myslím, že história, čo sa týka pána Budaja, keď bude vyhodnocovať všetky plusy a mínusy, bude veľmi presná a spravodlivá a myslím si, že ak by sme chceli porovnávať ľudí ako ste vy a jeho, tak tú mieru nerovnováhy ani nenájdeme, aká vás oddeľuje od ľudí, ktorí bojujú za čosi, kde je možno šanca na víťazstvo malá a napriek tomu idú do toho, a ľudí, ktorí stoja na stranách zla, zloby a nenávisti, ako ste vy. Uisťujem vás, že už nebudem sa, pokiaľ budem ešte v tejto sieni, zaoberať vami. Ale asi je dobré, že som vám to povedal, pretože je to naozaj veľmi poučný príbeh, vaše pôsobenie v tejto Národnej rade, a ja verím, že Slovenská republika a jej občania sú dostatočne múdri na to, aby pochopili, že sú chvíle, keď sa môžu mýliť a sú chvíle, keď svoj omyl môžu napraviť. A ja si myslím, že omyl menom vášho pôsobenia v Národnej rade určite raz napravia. Ďakujem pekne.